N Á R O D N Á R A D A  S L O V E N S K E J R E P U B L I K Y

IX. volebné obdobie

**N á v r h**

skupiny poslancov Národnej rady Slovenskej republiky

n a  p r i j a t i e

**uznesenia Národnej rady Slovenskej republiky k cenám energií**

|  |  |  |
| --- | --- | --- |
| P r e d k l a d a j ú : |  | Návrh na uznesenie: |
| Július JAKAB v.r.  Lukáš BUŽO v.r.  Ľubomír GALKO v.r.  Gábor GRENDEL v.r.  Marek KRAJČÍ v.r.  Igor MATOVIČ v.r.  Roman MIKULEC v.r.  Rastislav KRÁTKY v.r.  Peter POLLÁK v.r.  Jozef PROČKO v.r.  Veronika REMIŠOVÁ v.r.  Michal ŠIPOŠ v.r.  Anežka ŠKOPOVÁ v.r.  Viliam TANKÓ v.r.  Richard VAŠEČKA v.r. |  | 1. Návrh uznesenia Národnej rady Slovenskej republiky 2. Odôvodnenie |

Bratislava november 2023

**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... 2023,

**k cenám energií**

**Národná rada Slovenskej republiky:**

1. **Berie na vedomie**

význam vládnych opatrení z roku 2022 na súčasné ceny energií pre domácnosti a ďalšie skupiny odberateľov, najmä poskytnutie zlacnenej elektriny zo zmluvy s SE a.s. pre domácnosti ako aj nariadenia vlády Slovenskej republiky č. 465/2022 Z. z., ktorým sa ustanovujú maximálne ceny pre časť regulovanej dodávky elektriny a plynu pre vybraných koncových odberateľov a výšky taríf pre domácnosti a vybraných odberateľov elektriny, nariadenia vlády Slovenskej republiky č. 19/2023 Z. z., ktorým sa ustanovujú maximálne ceny za časť regulovanej dodávky plynu pre koncových odberateľov plynu v domácnosti a malých odberateľov plynu a regulovanej dodávky elektriny pre malých odberateľov elektriny a podmienky ich uplatnenia, nariadenia vlády Slovenskej republiky č. 464/2022 Z. z., ktorým sa ustanovuje limit nárastu schválenej alebo určenej ceny tepla a finančné kompenzácie, a ktoré spolu do veľkej miery minimalizovali dopady energetickej krízy na zraniteľných odberateľov energií v roku 2023 a spôsobili, že domácnosti v Slovenskej republike majú takmer najnižšie ceny energií v Európskej únii.

**B) Upozorňuje**

vládu Slovenskej republiky, že uvedené mimoriadne opatrenia nie sú automaticky aplikovateľné aj na rok 2024 a v prípade ich absencie môžu domácnosti a ďalšie skupiny odberateľov čeliť v roku 2024 enormnému nárastu cien energií, a to aj napriek poklesu trhových cien energií od konca roka 2022.

**C) Zaväzuje**

vládu Slovenskej republiky, aby prijala potrebné opatrenia, ktorýmizabezpečí, že ceny energií v roku 2024 budú, v súlade s predvolebnými sľubmi koaličných strán, pre domácnosti a ďalšie skupiny odberateľov nižšie ako tie, ktoré platia v súčasnosti.

**D) Zaväzuje**

vládu Slovenskej republiky predložiť do 31. decembra správu, vrátane vecného a časového harmonogramu o prijatých opatreniach na zabránenie nežiadúceho vývoja cien energií.

**DÔVODOVÁ SPRÁVA**

Navrhuje sa prijatie uznesenia Národnou radou Slovenskej republiky, ktorým poslanci Národnej rady Slovenskej republiky dôrazne vyzvú vládu SR, aby obyvateľom Slovenskej republiky na budúci rok zabezpečili také ceny elektriny, plynu a tepla, ktorých výška nepresiahne ceny platné do 31.12.2023.

Jedným z najvýraznejších prísľubov strán súčasnej vládnej koalície, osobitne však strany HLAS – sociálna demokracia, bol **prísľub lacnejších energií**. Strany vládnej koalície deklarovali svoju pripravenosť okamžite riešiť tie najzávažnejšie otázky a problémy obyvateľov Slovenska. Jednou z najväčších výziev, tak ako po minulé roky, je boj s vysokými cenami energií, na ktorý odborníci a aj médiá upozorňujú už od leta tohto roka.

V súčasnosti majú mnohé skupiny zraniteľných odberateľov (zariadenia sociálnych služieb, sociálne byty, správcovia tepelného zdroja zásobujúceho bytový dom, a pod.) ceny elektriny a plynu v roku 2023 zastropované štátnymi opatreniami cca na úrovni domácností. Spomenutí zraniteľní odberatelia, živnostníci, malí a strední odberatelia ako aj neregulovaní odberatelia majú štátnymi opatreniami zastropované ceny za dodávku elektriny na úrovni 199 Eur/MWh a plynu na 99 Eur/MWh na 80 % objemu spotreby.

Je prakticky isté, že v prípade nečinnosti vlády a neprijatia žiadnych opatrení budú na budúci rok koncové **ceny elektriny pre domácnosti** **vyššie o 81%**.

Situácia na trhu so zemným plynom je obdobná. Trhová cena plynu s dodávkou na rok 2024 klesla od decembra 2022 o takmer 50%, napriek tomu je však stále výrazne vyššia ako súčasná cena za dodávku plynu pre domácnosti.

V prípade nečinnosti vlády Slovenskej republiky sa predpokladá **rast koncových cien plynu** pre domácnosti na 2024 a**ž o 110%** .

Vláda ma v porovnaní s obdobím rokov 2022 a 2023 omnoho výhodnejšiu pozíciu na boj s vysokými cenami energií, z dôvodu, že: 1. zmluva so Slovenskými elektrárňami, vďaka ktorému dodajú domácnostiam silovú elektrinu za zastropovanú cenu na úrovni zhruba 61 eur za megawatthodinu platí až do konca roka 2024 a 2. ceny elektriny a plynu sú na svetových trhoch omnoho nižšie.

To znamená, že znížiť ceny energií na úrovni roka 2023 je omnoho jednoduchšie a aj lacnejšie.

Z týchto dôvodov Národná rada Slovenskej republiky vyzýva vládu Slovenskej republiky ako vrcholný orgán výkonnej moci na prijatie krokov, ktoré zabezpečia nižšie ceny energií v roku 2024 ako v roku 2023 a zaväzuje ju predložiť správu o tom, aké kroky v tejto oblasti vykoná, vrátane časového harmonogramu.